《铸浦次韵》
明代·戴冠

耶溪不须深，产铜当自名。
堇山不须高，产锡当自灵。
上有云雾合，下有蛟龙争。
昔人此铸剑，分明载图经。
六丁互烹炼，百妖失依凭。
汀蒲露纤锷，猎猎刚风生。
渚莲挺长铗，濯濯垂朱英。
尚疑雌雄合，时觉波涛惊。
秋霜生杀气，秋波湛虚清。
星斗忽在地，光芒射浮萍。
佩之临四夷，惊落旄头星。
请之斩邪佞，伊谁敢纵横。
但恨无张华，穷渊夜冥冥。

作者简介：（1442—1512）明江苏长洲人，字章甫。好古笃学，凡诸子百家、山经地志、阴阳历律、稗官小说，无不深究。及长，益讲求当世之务。大学士李东阳深爱其文。以年资贡礼部，授绍兴府训导，被诬罢归卒。有《礼记集说辨疑》、《濯缨亭笔记》、《读史类聚》等。